Annette Lind (S), 2021-10-14:
Tak for det, formand.
Det er slet ikke nogen tvivl om, at den her redegørelsesdebat i år er helt særlig for Danmark.
Det er sådan, at ministeren for nordisk samarbejde, hr. Flemming Møller Mortensen, havde formandskabet sidste år, og i år er det Danmark, der har præsidentskabet, og det er hr. Bertel Haarder og mig selv.
Så derfor er det et helt særligt år for os at have den her redegørelsesdebat.
Jeg synes, at man kan sætte to kæmpestore overskrifter på redegørelsesdebatten i år: Vi har alle sammen været påvirket af covid-19, og så er det ...
Uret er ikke startet herovre.
Det var dér.
Tak for det.
Det er sådan, at vi har covid-19, som vi alle sammen har været påvirket af, og så er det også sådan, at vi har fået vedtaget en ny vision i Nordisk Ministerråd, og der er den grønne omstilling det helt store.
Jeg er rigtig glad for, at redegørelsen for det nordiske samarbejde tager afsæt i rigtig stærke nordiske værdier og interessefællesskaber, for det nordiske fællesskab er noget helt særligt.
Det ved vi alle, der sidder her i salen, også formanden, og det er sådan, at vi har meget tilfælles, og at vi har et stærkt samarbejde om at indfri de mål, vi nu har sat, om at skabe vækst og flere arbejdspladser.
Vi vil også gerne have et bedre miljø og et trygt sted at leve og bo i de nordiske lande og på tværs af de nordiske lande.
Nu er det jo sådan, at vi skal have en redegørelsesdebat bagefter om grænsehindringer.
Der har været nogle udfordringer i år, men det gemmer vi til den næste debat.
Som bekendt løfter man mere i flok, og det er præcis, hvad vi gør med det nordiske samarbejde.
Jeg vil gerne sige tak til ministeren.
Jeg synes, vi har et rigtig godt samarbejde med ministeren i alle de politiske partier.
Det er jo sådan i Nordisk Råd, at der arbejder vi meget tæt sammen om at skabe merværdi for det nordiske, og jeg synes, at det samarbejde, vi har, er rigtig frugtbart.
Det nordiske samarbejde er vigtigt for os her i Danmark, det er vigtigt for alle nordiske lande, og derfor glæder jeg mig også til den her årlige debat og til at kunne drøfte, hvad der sker med samarbejdet, og så reflektere lidt over, hvordan det er gået i år, og over det arbejde, som ligger foran os.
Der er i hvert fald ikke nogen tvivl om, at vi alle sammen har lært, hvordan man holder møder på computeren, men der er også kæmpestor enighed i hele Nordisk Råd og garanteret også i Ministerrådet om, at vi glæder os rigtig meget til at kunne mødes igen.
De nordiske lande har udvekslet erfaringer under hele pandemien.
Der har været brydninger, men det skal vi blive ved med, og vi skal lære af erfaringerne fra pandemien.
Vi skal bygge videre på det gode samarbejde, og så skal vi styrke samarbejdet på de områder, hvor der kan være og er udfordringer.
Sådan bliver vi kun bedre rustet til at hjælpe hinanden, også når eller hvis der kommer en ny krise, som rammer os.
Det kan vi nemlig alle sammen have gavn af.
Jeg er glad for, at der på dansk initiativ bliver udarbejdet en rapport, som ministeren udarbejder med sine folk og kollegaer.
Den handler netop om erfaringerne fra samarbejdet om covid-19-håndteringen.
Det arbejde skal levere konkrete anbefalinger for fremtiden, og der skal laves en kortlægning af kriseberedskabet og forsyningssikkerheden i de nordiske lande.
Det er jeg sikker på at alle vil kunne drage nytte af og lære af.
Covid-19 har naturligvis også domineret kongeriget Danmarks formandskab.
Det er jo sådan, at når Danmark har formandskabet, har vi det i fællesskab med Færøerne og Grønland, og det var sådan, det var i Nordisk Ministerråd i 2020.
Vi kender jo alle sammen, i hvert fald os i salen her, visionen fra Nordisk Ministerråd om at være den mest integrerede og mest bæredygtige region i hele verden, og den målsætning glæder vi os til at skulle arbejde videre med.
Det gælder i Norden, og det gjaldt også formandskabet, som Danmark, Grønland og Færøerne var fælles om og havde et godt og tæt samarbejde omkring.